Foto’s: Grootste passasierskip nóg begin eerste vaartThe Symphony of the Seas (Foto: SBW-Foto) Die grootste passasierskip wat die wêreld nóg gesien het, het pas Barcelona in Spanje verlaat vir sy eerste vaart rondom die Middellandse See. CNN berig dié passasierskip – wat The Symphony of the Seas heet – spog met van die beste tegnologie wat nóg in passasierskepe was. The Symphony of the Seas is onder andere die eienaar van die hoogste waterglybaan, die vinnigste internet op die oop waters en meer kunswerke as wat in die ganse Louvre-museum in Frankryk pryk. Dié passasierskip is deur STX France gebou en is vroeër aan Royal Caribbean International afgelewer. Balwin Yeung, dié maatskappy se direkteur van verkope en bemarking, sê Royal Caribbean is trots op sy beste produk tot dusver. Yeung sê die passasierskip is langer as 360 m, 66 m wyd, 70 m hoog en weeg nagenoeg 230 000 ton. Die skip spog met 22 restaurante, 24 swembaddens en 2 759 kajuite. The Symphony of the Seas kan op een slag 6 680 gaste akkommodeer wat deur sowat 2 200 personeellede bedien en bygestaan word. “Agt uit tien van die wêreld se grootste skepe behoort aan Royal Caribbean, maar dié skip is werklik ŉ baanbreker,” sê Yeung. “Passasiers sal nooit gedruk voel nie, want die skip spog met 18 dekke. Dis amper soos ŉ gebou – daar is ook 24 hysbakke en sewe ‘buurte’. Elke buurt het sy eie persoonlikheid, so die passasiers word op daardie manier van mekaar geskei.” The Symphony of the Seas sal later vanjaar onder andere Palma de Mallorca, Spanje, Florence, Pisa, Rome, Napels, Florida, Miami en die Karibiese Eilande besoek.